Geen beurtkrag verwag nieArgieffoto Eskom het Maandag gesê die risiko vir beurtkrag is tans laag, aangesien talle bedrywe nog gesluit is vir die vakansie. “Die kragstelsel sal hierdie week en vir die res van die feesseisoen na verwagting onder druk, maar stabiel bly,” het ŉ woordvoerder van Eskom in ŉ verklaring gesê. “Die stelsel bly egter kwesbaar, wat beteken dat ŉ ekstra lading of foute op die stelsel moontlik tot beurtkrag kan lei.” Eskom het gesê hy sal hierdie tydperk gebruik om die agterstand op sy aanleginstandhouding te verminder en maan Suid-Afrikaners om elektrisiteit steeds spaarsamig te gebruik. Eskom sukkel al die afgelope paar weke om die ligte aan te hou en ondervind instandhoudingsprobleme. Fase 3-beurtkrag is op 5 Desember ingestel. Tshediso Matona, uitvoerende hoof van Eskom, het op 8 Desember ontken dat Eskom ŉ krisis beleef.